মহিউদ্দিন খান মোহন : গঠনতান্ত্রিক বিধান অনুযায়ী বিএনপি’র পরবর্তী জাতীয় কাউন্সিল অনুষ্ঠিত হওয়ার কথা ২০১৯ সালের ১৯ মার্চের মধ্যে। কেননা, দলটির গঠনতন্ত্রে তিন বছর পর পর জাতীয় কাউন্সিল অধিবেশন অনুষ্ঠানের বিধান রয়েছে। সে হিসেবে গত বছর অর্থাৎ ২০১৬ সালের ১৯ মার্চ অনুষ্ঠিত ষষ্ঠ কাউন্সিলের পর নতুন কমিটির মেয়াদের এক তৃতীয়াংশ ইতোমধ্যেই অতিক্রান্ত হয়েছে। সঙ্গত কারণেই দেশের রাজনীতি সচেতন মহলে প্রশ্ন উঠেছে- এ সময়ের মধ্যে দলটি কতটা সংগঠিত হতে পেরেছে বা সামনের দিকে কতটুকু পথ এগোতে পেরেছে। বলে নেয়া দরকার মনে করছি যে, জনমনে সৃষ্ট এ ঔৎসুক্য অসঙ্গত নয়। কেননা, যারা এ দলটিকে পছন্দ করেন, সমর্থন করেন এবং চান বাংলাদেশ এ দলটির দ্বারা পরিচালিত হোক, তারা সবসময় এর ভালো মন্দের খোঁজ-খবর রাখতে চান। ফলে বিএনপি এর সমর্থক শুভানুধ্যায়ীদের মনে আশার আলো কতটা জ্বালতে সক্ষম হয়েছে বা তাদের প্রত্যাশা পূরণে কতটা সক্ষমতা অর্জন করতে পেরেছে সে হিসাব তারা কষতেই পারেন। পাশাপাশি দলটির হোঁচট খাওয়া, ব্যর্থতা, অভ্যন্তরীণ সমস্যাদি নিয়ে সমালোচনা করার অধিকারও তাদের রয়েছে বলে আমি মনে করি। তবে, সমর্থক শুভানুধ্যায়ীদের সেসব সমালোচনাকে বিএনপি কীভাবে গ্রহণ করে বা করবে সেটা একটি বড়ো প্রশ্ন। অবশ্য এটা এখন অনেকটাই স্পষ্ট যে, শুভ্যার্থীদের গঠনমূলক সমালোচনা দলটির ওপর লেভেলের নেতারা খুব একটা ভালোভাবে নিচ্ছেন না। তারা বলতে চান, দলটির ‘দুঃসময়ে’ এসব সমালোচনা দলটিকে অধিকত দুর্বল করে দিতে পারে।